ആലാമിപ്പള്ളി ബസ് സ്റ്റാന്ഡ് കടമുറി ലേലം ബൈലോ ഭേദഗതി പ്രമേയത്തിന് കാഞ്ഞങ്ങാട് നഗരസഭ അംഗീകാരം കാഞ്ഞങ്ങാട്: ആലാമിപ്പള്ളി ബസ് സ്റ്റാന്ഡ് ഷോപ്പിംഗ് കോംപ്ലക്സിലെ കടമുറികള് ആരും ലേലത്തിനെടുക്കാത്ത സാഹചര്യത്തില് ബൈലോ ഭേദഗതി ചെയ്യാന് സര്ക്കാരിനോടാവശ്യപ്പെടുന്ന പ്രമേയം കൗണ്സില് യോഗം വോട്ടിനിട്ട് പാസാക്കി. പ്രമേയത്തെ അനുകൂലിച്ച് 24 പേരും എതിര്ത്ത് 12 പേരും വോട്ടുചെയ്തു. ആറംഗ ബി.ജെ.പി കൗണ്സിലര്മാര് നിഷ്പക്ഷത പാലിച്ചു. രണ്ടു വര്ഷം മുമ്ബ് ഉദ്ഘാടനംചെയ്ത ബസ് സ്റ്റാന്ഡ് നോക്കുകുത്തിയാണ് ഇപ്പോഴും. ഈ സാഹചര്യത്തിലാണ് ഡെപ്പോസിറ്റും വാടകയും നഗരസഭയ്ക്കു തന്നെ നിശ്ചയിക്കാന് അനുമതി നല്കണമെന്ന് നഗരസഭ ആവശ്യപ്പെടുന്നത്. ഇതിന്മേല് രൂക്ഷമായ വാദപ്രതിവാദങ്ങള് നടന്നു. ഒരു ബൈലോ നിലനില്ക്കെ മറ്റൊരു ബൈലോ ഉണ്ടാക്കിയതിന്റെ തിക്ത ഫലമാണ് ഇപ്പോള് അനുഭവിക്കുന്നതെന്ന് മുസ്ലീം ലീഗിലെ ടി.കെ സുമയ്യ കുറ്റപ്പെടുത്തി. അന്ന് തങ്ങള് തയ്യാറാക്കിയ ബൈലോയാണ് ഇപ്പോള് ഭേദഗതിയായി കൊണ്ടുവന്നതെന്നും സുമയ്യ പറഞ്ഞു. ബസ് സ്റ്റാന്ഡ് കടമുറികളുടെ ലേലത്തിനെതിരെ കോടതിയെ സമീപിച്ചതാണ് ലേല നടപടികള് അനിശ്ചിതത്വത്തിലാക്കിയതെന്ന് സി.പി.എം അംഗം വി.വി രമേശന് പറഞ്ഞു. ചര്ച്ചയില് ഭരണ പക്ഷത്തു നിന്ന് ടി.വി മോഹനന്, രവീന്ദ്രന് പുതുകൈ, പള്ളിക്കൈ രാധാകൃഷ്ണന്, സി. ജാനകിക്കുട്ടി, പി. അഹമ്മദലി എന്നിവരും പ്രതിപക്ഷത്തു നിന്ന് കെ.കെ ജാഫര്, വെന് സ്റ്റാര് അബ്ദുറഹിമാന്, സി.കെ അഷ്റഫ്, സി.എച്ച് സുബൈദ എന്നിവരും പങ്കെടുത്തു. ചെയര്പേഴ്സണ് കെ.വി സുജാത അദ്ധ്യക്ഷത വഹിച്ചു. ഇന്ഡോര് സ്റ്റേഡിയം അജണ്ടയെ പിന്തുണച്ച് ബി.ജെ.പി ആലാമിപ്പള്ളി ബസ് സ്റ്റാന്ഡിനോട് തൊട്ട് പണി നടന്നുവരുന്ന ഇന്ഡോര് സ്റ്റേഡിയത്തിന് അനുമതി നല്കുന്ന വിഷയം ചര്ച്ചയ്ക്ക് വന്നപ്പോള് മുസ്ലീം ലീഗ് അംഗങ്ങള് വിമര്ശിച്ചു. ആലാമിപ്പള്ളിയില് ഓപ്പണ് സ്റ്റേഡിയം കൊണ്ടുവരണമെന്നും അതിനൊപ്പം ഇന്ഡോര് സ്റ്റേഡിയത്തിനും അനുമതി നല്കാമെന്നുമായിരുന്നു ലീഗ് അംഗങ്ങളുടെ നിലപാട്. എന്നാല് ഓപ്പണ് സ്റ്റേഡിയം സംസ്ഥാന ബഡ്ജറ്റില് ഇടം പിടിച്ചതാണെന്നും നഗരസഭ അഞ്ചേക്കര് ഭൂമി ലഭ്യമാക്കികൊടുത്താല് സ്റ്റേഡിയം പണി ആരംഭിക്കാനാകുമെന്നും മുന് ചെയര്മാന് വി.വി രമേശന് പറഞ്ഞു. അതിനു മുന്നോടിയായാണ് ഇന്ഡോര് സ്റ്റേഡിയം ലഭിച്ചത്. ലീഗ് നിലപാടില് ഉറച്ചു നിന്നതോടെയാണ് വോട്ടെടുപ്പ് വേണ്ടി വന്നത്. ബി.ജെ.പി അംഗങ്ങളും അനുകൂലിച്ച് വോട്ട് ചെയ്തതോടെ 30പേരുടെ പിന്തുണയോടെയാണ് ഇന്ഡോര് സ്റ്റേഡിയം അജണ്ട പാസായത്.